Video naispoliisin ja hänen esimiehensä potkimisesta Pariisin esikaupungissa järkyttää Ranskassa.

Välikohtaus tapahtui vuoden vaihtumisen jälkeen varhain maanantaina Champigny-sur-Marnessa, joka sijaitsee Pariisista kaakkoon. Poliisit olivat saaneet hälytyksen uudenvuodenviettoon liittyvistä mellakoista alueella.

Jengi hyökkäsi paikalle saapuneiden poliisien kimppuun. Riehujat kuvasivat videolle, kuinka muut jengiläiset potkivat maassa makaavaa naispoliisia ja tämän kollegaa.

Videon voit katsoa Daily Mailin sivuilta.

Apuun tulleet poliisin lisävoimat pelastivat kollegansa, jotka toimitettiin sairaalahoitoon. He saivat useita vammoja, jotka eivät kuitenkaan ole hengenvaarallisia.

Hyökkääjät pakenivat pahoinpitelyn jälkeen läheiseen vuokrakasarmiin. Sitä ennen he olivat kääntäneet poliisiauton nurin ja tuhonneet sen.

Sosiaalisessa mediassa levitetty video on aiheuttanut närkästystä Ranskassa. Presidentti Emmanuel Macron on luvannut syyllisten joutuvan oikeuden eteen.